ธปท.ชี้อุตฯภาคเหนือ มีแผนลดแรงงาน
ธปท.เผยยอดขายสินค้าภาคเหนือไม่มีแนวโน้มฟื้นตัว หลังเจอภัยแล้งกระหน่ำ หลายอุตสาหกรรมเริ่มมีแผนลดแรงงาน
21 ก.ค. 2559

ธปท.เผยยอดขายสินค้าภาคเหนือไม่มีแนวโน้มฟื้นตัว หลังเจอภัยแล้งกระหน่ำ หลายอุตสาหกรรมเริ่มมีแผนลดแรงงาน
รายงานข่าวจากธนาคารแห่งประเทศไทย เปิดเผยผลสำรวจภาวะธุรกิจทั้งในเขตภาคเหนือตอนบนและตอนล่าง ช่วงไตรมาส 2 ปีนี้ พบว่า ธุรกิจกลุ่มการบริโภคส่วนใหญ่มียอดขายทรงตัวถึงลดลงจากเศรษฐกิจที่ยังไม่ฟื้นตัว โดยเฉพาะผู้บริโภคระมัดระวังการใช้จ่าย ด้านกำลังซื้อกลุ่มผู้บริโภคระดับล่างลดลงมาก โดยเฉพาะจังหวัดที่พึ่งพิงภาคเกษตรเป็นหลักเพราะผลจากภัยแล้ง ส่วนแนวโน้มไตรมาส 3 ธุรกิจส่วนใหญ่คาดว่ายอดขายจะทรงตัว เพราะต้องรออีกระยะกว่ากำลังซื้อจะปรับดีขึ้นหลังภาวะแล้งคลี่คลาย
ขณะที่ธุรกิจอสังหาริมทรัพย์ภาพรวมยังคงซบเซาอยู่ ธุรกิจบ้านจัดสรรยอดขายลดลงในทุกพื้นที่ที่สำรวจ ใน จ.เชียงใหม่ บ้านแนวราบส่วนใหญ่ชะลอโครงการ จึงไม่มีปัญหาด้านอุปทาน ส่วนคอนโดมิเนียมพบว่ามีอุปทานส่วนเกินอยู่บ้างแต่ไม่มากนัก ด้านอุปสงค์ แม้จะมีชาวจีนซื้อเพื่อการลงทุนแต่ไม่มากนัก ขณะที่ธุรกิจค้าวัสดุก่อสร้างยอดขายยังลดลงตามคาด โดยมีงานก่อสร้างภาครัฐช่วยพยุงยอดขายของธุรกิจไว้ได้บ้าง 
นอกจากนี้ ธุรกิจในกลุ่มอุตสาหกรรมยังไม่ดีนักตามภาวะเศรษฐกิจไทยและโลกชะลอตัว โดยพบว่ามีผู้ประกอบการบางแห่งวางแผนปรับตัวเพื่อใช้เครื่องจักรทดแทนแรงงานมากขึ้น โดยเฉพาะกลุ่มการผลิตชิ้นส่วนอิเล็กทรอนิกส์ ที่มีแผนจะลดจำนวนแรงงาน เพื่อนำเครื่องจักรมาใช้แทน ซึ่งอาจกระทบต่อการจ้างงานในระยะต่อไป ขณะที่กลุ่มผลิตเซรามิก การตัดเย็บเสื้อผ้า และการผลิตอาหาร ส่วนใหญ่ใช้นโยบายไม่รับแรงงานเพิ่มหากแรงงานเดิมลาออกไปมาตั้งแต่ปีก่อน ทำให้บางรายมีจำนวนแรงงานลดลงสอดคล้องกับการผลิต
ขณะที่ผู้ประกอบการส่วนใหญ่ไม่มีการปรับเพิ่มค่าจ้างตามภาวะเศรษฐกิจที่ยังไม่ฟื้น แต่จะเน้นเพิ่มประสิทธิภาพโดยให้พนักงานสามารถทำงานได้หลายหน้าที่